Мамлекеттик чыккынчылык
Мамлекеттик чыккынчылык - конституциялык түзүлүшкө жана мамлекеттин коопсуздугуна каршы жасалган кылмыш. Мамлекеттик чыккынчылык кылмыш курамынын түздөн-түз объектиси болуп Кыргыз Республикасынын тышкы коопсуздугу эсептелинет; негизинен андагы мамлекеттик жашыруун сырларды ачуу, таркатуу өтө оор кылмышка кирет. Кыргыз Республикасынын 1994-жыл 14-апрелиндеги « Кыргыз Республикасынын мамлекеттик жашыруун сырларын коргоо жөнүндөгү» мыйзамына ылайык мамлекеттик сырлар 3 жикке бөлүнөт: мамлекеттик, аскердик жана кызматтык сырлар. Бул сырлардын ичинен кээ бирине «таптакыр жашыруун» жана «өзгөчө маанидеги жашыруун» деген грифтер коюлат. Мамлекеттик чыккынчылыктын объективдүү жагы төмөндөгү белгилерден турат: 1) мамлекеттик жашыруун сырды ачып берүүдөн; 2) Кыргыз Республикасынын тышкы коопсуздугуна каршы зыян келтирген кастык менен иш жасоо. Эгерде зыян такталбаса, анда мамлекеттик чыккынчылыкка даярдануу же болбосо далалат кылуу деп квалификацияланышы керек. Мамлекеттик чыккынчылыктын субъектиси болуп акыл-эси соо, 16 жашка толгон Кыргыз Республикасынын жараны табылат. Бул кылмыш боюнча тергөө улуттук коопсуздук кызматынын тергөөчүлөрү тарабынан жүргүзүлөт.
Терминдер жана түшүнүктөр

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7